Belanjawan Malaysia 2021

Belanjawan Malaysia 2021 (lazimnya sekadar Belanjawan 2021) ialah anggaran pendapatan dan perbelanjaan untuk tahun 2021 bagi kerajaan Malaysia. Ia telah dibentangkan pada 6 November 2020, hari Jumaat oleh Menteri Kewangan Malaysia, YB Senator Datuk Seri Utama Tengku Zafrul Tengku Abdul Aziz di Dewan Rakyat. Dengan peruntukan sebanyak kira-kira RM322.5 bilion, belanjawan ini bakal menjadi belanjawan negara terbesar dalam sejarah.

 Latar belakang 
Belanjawan ini merupakan belanjawan pertama di bawah kepimpinan Tan Sri Muhyiddin Yassin sejurus selepas mengambil alih kerajaan persekutuan rentetan kemelut politik yang berlaku di Malaysia pada Februari dan Mac 2020. Belanjawan ini juga dibentangkan dalam suasana seluruh dunia sedang mengalami pandemik COVID-19, manakala Malaysia sedang mengalami gelombang ketiga pandemik tersebut.

Belanjawan ini dijangka menyediakan pelbagai peruntukan kepada agensi kerajaan, bantuan kepada rakyat jelata dan insentif kepada sektor korporat, industri dan perniagaan dalam menghadapi COVID-19 dan memulihkan ekonomi negara.

 Fokus 
Belanjawan Malaysia 2021 yang bertemakan Teguh Kita, Menang Bersama akan merentasi tiga matlamat utama iaitu

 Kesejahteraan Rakyat
Strategi 1 : Pandemik COVID-19 dan Kesihatan Awam
Strategi 2 : Memelihara Kebajikan Golongan Rentan 
Strategi 3 : Menjana dan Mengekalkan Pekerjaan 
Strategi 4 : Mengutama Agenda Keterangkuman 
Strategi 5 : Menjamin Kesejahteraan Hidup Rakyat

Kelangsungan Perniagaan
Strategi 1 : Memacu Pelaburan 
Strategi 2 : Memperkukuh Sektor-sektor Tumpuan 
Strategi 3 : Mengutama Automasi dan Pendigitalan 
Strategi 4 : Memudah Akses Pembiayaan

Ketahanan Ekonomi
Strategi 1 : Belanjawan Pengembangan 
Strategi 2 : Agenda Pembangunan di bawah RMK-12
Strategi 3 : Memperkasa Peranan GLC dan Masyarakat Sivil 
Strategi 4 : Menjamin Kelestarian Sumber 
Strategi 5 : Perkhidmatan Awam

 Reaksi dan penerimaan 

 Reaksi pascapembentangan 

Pihak kerajaan dan para penyokong menyatakan belanjawan sebagai "pendekatan berani" yang dapat membantu segenap lapisan masyarakat, dan membantu dalam pemulihan ekonomi yang terjejas akibat pandemik COVID-19. Sesetengah golongan rakyat berpendapat bahawa belanjawa ini berjaya membantu golongan kelas berpendapatan sederhana (M40) melalui beberapa insentif yang diperuntukkan kerajaan.

Pelbagai pihak mengkritik belanjawan tersebut kerana disifatkan sebagai tidak berpusatkan rakyat. Pihak persatuan pelajar melihat belanjawan tersebut telah mengabaikan golongan mahasiswa. Pihak dalam bidang pelancongan dan penerbangan menyatakan kerisauan tentang intipati belanjawan yang dilihat tidak berpihak kepada nasib sektor pelancongan negara yang sudah menerima padah akibat pandemik COVID-19 kerana dikatakan tidak memberi jaminan menyeluruh kepada pekerja-pekerja untuk mengelakkan pemberhentian kerja, ketiadaan insentif untuk menggalakkan pelancongan domestik dan jaminan yang dilihat tidak menyeluruh secara keseluruhan.

 Kontroversi 

 Peruntukan kepada JASA 

Sejurus selepas pembentangan belanjawan pada 6 November, belanjawan ini mendapat kutukan dan persoalan oleh golongan pembangkang dan orang ramai kerana memperlihatkan cubaan penghidupan semula sebuah badan kontroversi, Jabatan Hal Ehwal Khas (JASA) yang dikenali sebagai alat propaganda kerajaan terdahulu Barisan Nasional untuk menyenapkan dan menafikan tuduhan pihak pembangkang ketika 2010-an seperti penafian skandal 1MDB dan propaganda pro-GST berkontroversi pada masa itu. Berdasarkan lampiran yang dibentangkan, JASA bakal menerima dua buah peruntukan, yakni peruntukan pertama sebanyak RM4 juta di bawah belanjawan komunikasi strategi dan peruntukan kedua sebanyak RM81.5 juta di bawah dasar baru, dengan jumlah sebanyak RM85.5 juta.

Pihak kerajaan sebagai tindak balas mengumumkan bahawa JASA akan dijenamakan semula menjadi Jabatan Komunikasi Komuniti, J-KOM dengan pengurangan peruntukan daripada jumlah asal, dan menegaskan bahawa J-KOM tidak akan disalah guna sebagai alat propaganda prokerajaan serta tidak akan melakukan lantikan politik bagi jawatan-jawatan tertinggi J-KOM.

 Lihat juga 

 Rancangan Malaysia Kesebelas
 Akta di Malaysia berkaitan ekonomi dan COVID-19, Akta 829 dan Akta 830

 Rujukan 

 Pautan luar 

 Laman rasmi Belanjawan Malaysia 2021
 Artikel statistik sumber pendapatan dan agihan Belanjawan 2021 oleh Malaysiakini

2021
Kategori:2020 di Malaysia